ยอดส่งออกรถยนต์ในไทยเดือนเม.ย.เพิ่มขึ้น 17.66%
ส.อ.ท.เผยยอดการส่งออกรถยนต์เดือนเม.ย.58 เพิ่มขึ้น 17.66% เนื่องจากมีการส่งออกรถยนต์อีโคคาร์เพิ่มขึ้นในตลาดยุโรป และตลาดอเมริกาเหนือ ประกอบกับตลาดออสเตรเลียและตลาดเอเซียเริ่มฟื้น โดยมีมูลค่าการส่งออกเพิ่มขึ้น 18.21%
25 พ.ค. 2558

สภาอุตสาหกรรมแห่งประเทศไทย (ส.อ.ท.) เปิดเผยถึงยอดการส่งออกรถยนต์เดือนเม.ย.58 ว่า มียอดส่งออกถึง 82,130 คัน เพิ่มขึ้น 17.66% เนื่องจากมีการส่งออกรถยนต์อีโคคาร์เพิ่มขึ้นในตลาดยุโรป และตลาดอเมริกาเหนือ ประกอบกับตลาดออสเตรเลียและตลาดเอเซียเริ่มฟื้น โดยมีมูลค่าการส่งออก 39,102.63 ล้านบาท เพิ่มขึ้น 18.21% จากเม.ย.57
ส่งผลให้การส่งออกรถยนต์ในช่วง 4 เดือนแรกของปีนี้ มียอดส่งออก 410,362 คัน เพิ่มขึ้นจากช่วงเดียวกันของปีก่อน 13.58% คิดเป็นมูลค่าการส่งออก 185,987.57 ล้านบาท เพิ่มขึ้นจากช่วงเดียวกันของปีก่อน 9.78%
ยอดการผลิตนั้น จำนวนรถยนต์ทั้งหมดที่ผลิตได้ในเดือนเม.ย.58 มีทั้งสิ้น 123,968 คัน ลดลง 2.18% จากเม.ย.57 เละลดลง 30.44 % เนื่องจากเดือนเม.ย.มีวันทำงานน้อย สำหรับจำนวนรถยนต์ที่ผลิตได้ในช่วง 4 เดือนแรก มีจำนวน 648,508 คัน เพิ่มขึ้น 0.67% จากช่วงเดียวกันปีก่อน
ขณะที่ยอดขายรถยนต์ภายในประเทศของเดือนเม.ย.58 มีจำนวนทั้งสิ้น 54,058 คัน ลดลง 26.2%จากเดือนเดียวกันในปีที่แล้ว เนื่องจากราคาสินค้าเกษตรยังตกต่ำส่งผลให้เกษตรกรไม่มีอำนาจซื้อ รัฐบาลยังไม่เร่งรัดในการลงทุนโครงสร้างพื้นฐาน การเบิกจ่ายงบประมารการลงทุนแม้จะดีขึ้นแต่ยังต่ำกว่าเป้าหมาย สถาบันการเงินเข้มงวดการอนุมัติสินเชื่อจากหนี้ครัวเรือนสูงและเศรษฐกิจที่ชะลอตัว รวมทั้งการลงทุนภาคเอกชนที่ยังไม่ฟื้นตัวมาก
ส่วนยอดประมาณการการผลิตรถยนต์ในเดือนพ.ค.-ก.ค.58 คาดว่า จะมีจำนวน 490,559 คัน เปรียบเทียบกับยอดผลิตจริงเดือนก.พ.-เม.ย.58 ซึ่งมีจำนวน 481,343 คัน เพิ่มขึ้น 9,216 คัน หรือ 1.91% และเมื่อเปรียบเทียบกับยอดผลิตจริงเดือนพ.ค.-ก.ค.57 ซึ่งมีจำนวน 459,222 คันแล้ว เพิ่มขึ้น 31,337 คัน หรือ 6.82%
 
ที่มา: สำนักข่าวอินโฟเควสท์